Zakaria Nina Kpaanyɔne ɔ​​—Ta Zugba Lɛhi Kɛ Matsɛ Pɛɛ | Kase\nLIFE STORY Yehowa Suɔmi Nya Ní Peemi Kɛ Jɔɔmihi Baa\n“Waa Suɔ Nɔmlɔ . . . Ngɛ Ní Peepee Kɛ Anɔkuale Mi”\nAnɔkuale ɔ, ‘Pi Tue Mi Jɔmi Nɛ E Kɛ Baa, Mohu ɔ, Klaate’\nYosef Nɛ E Je Arimatia A Ma E Juɛmi Nya Si\nZakaria Nina Amɛ​​—Bɔ Nɛ A Saa O He Ha\nTa Zugba Lɛhi Kɛ Matsɛ Pɛɛ Maa Bu O He\nKpakpa Kake Nɛ Kristofo No Ko Pee\nKANE NGƐ Afrikaans Albanian Amerika Mumuihi A Gbi Amharic Amis Angola Mumuihi A Gbi Arabic Argentina Mumuihi A Gbi Armenian Australia Mumuihi A Gbi Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Mumuihi A Gbi Boulou Brazil Mumuihi A Gbi Britian Mumuihi A Gbi Bulgarian Cakchiquel Catalan Cebuano Chichewa Chile Mumuihi A Gbi China Mumuihi A Gbi Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Mumuihi A Gbi Croatian Cuba Mumuihi A Gbi Czech Czech Mumuihi A Gbi Dangme Danish Digor Douala Dutch Ecuador Mumuihi A Gbi Edo Efik English Estonian Ewe Fijian Filipi Mumuihi A Gbi Finland Mumuihi A Gbi Finnish Fon French French Mumuihi A Gbi Ga Garifuna Georgian German Germany Mumuihi A Gbi Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Mumuihi A Gbi Ibanag Icelandic Igbo Iloko India Mumuihi A Gbi Indonesian Isoko Italian Italy Mumuihi A Gbi Japan Mumuihi A Gbi Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumuihi A Gbi Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Mumuihi A Gbi Malay Malayalam Mam Mambwe-Lungu Marathi Maya Mazatec (Huautla) Mbunda Mexico Mumuihi A Gbi Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigeria Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Mumuihi A Gbi Persian Peru Mumuihi A Gbi Pidgin (Cameroon) Poland Mumuihi A Gbi Polish Ponapean Portugal Mumuihi A Gbi Portuguese Punjabi Quebec Mumuihi A Gbi Quechua (Ancash) Quechua (Bolivia) Romania Mumuihi A Gbi Romanian Russia Mumuihi A Gbi Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Mumuihi A Gbi Slovenian Solomon Islands Pidgin Spain Mumuihi A Gbi Spania Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venezuela Mumuihi A Gbi Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Mumuihi A Gbi Zulu\nHwɔɔmi Mɔ—Nɔ́ Nɛ A Maa Kase | October 2017\n‘Ke nyɛ maa bu Yehowa, nyɛ Mawu ɔ tue anɔkuale mi ɔ, lɛɛ ní nɛ ɔmɛ tsuo maa ba mi.’​—ZAK. 6:15.\nLAHI: 61, 22\nMɛni nɔ mi mami nɛ Zakaria nyagbe nina a ha nɛ Mawu we bi ná?\nNgɛ mɛni blɔ nɔ nɛ akɔblee yoku enyɔ ɔmɛ kɛ ta zugba lɛ ɔmɛ woɔ wɔ he wami?\nKɛ we nɛ kle pe kulaa nɛ a ngɛ mae mwɔnɛ ɔ haa nɛ o nuɔ he ha kɛɛ?\n1, 2. Benɛ Zakaria nina kpaagone ɔ ma nyagbe ɔ, mɛni si fɔfɔɛ mi nɛ Yuda bi nɛ a ngɛ Yerusalem ɔ ya je?\nBENƐ gbalɔ Zakaria nina kpaagone ɔ yaa e nyagbe ɔ, e he ba hia nɛ e susu níhi fuu a he. Yehowa wo si kaa e maa gbla yiwutsotsɛmɛ a tue ngɛ a ní peepee ɔmɛ a he. Atsinyɛ jemi ko be he kaa enɛ ɔ wo Zakaria he wami. Se kɛ̃ ɔ, si fɔfɔɛ ɔ tsakee we. Loloolo ɔ, nihi yi anɔkuale, a peeɔ yi wu tso ní, nɛ Yehowa sɔlemi we ɔ nɛ a ngɛ mae ngɛ Yerusalem ɔ hu a sui he ko he ko. Mɛni he je nɛ Yuda bi ɔmɛ si ní tsumi nɛ Yehowa kɛ wo a dɛ ɔ mla jã a? Anɛ a kpale a se kɛ ya Yerusalem konɛ a ná si himi nɛ ngɛ gbɔjɔɔ pe nɔ́ nɛ a ngɛ mi ɔ lo?\n2 Zakaria le kaa Yuda bi nɛ a kpale kɛ ho Yerusalem ya a ji nyumuhi kɛ yi anɔkualetsɛmɛ. Nyumu nɛ ɔmɛ kɛ yi nɛ ɔmɛ ji nihi nɛ “Mawu mumi ɔ ta a he” nɛ a si si himi nɛ ngɛ gbɔjɔɔ kɛ a ní tsumihi ngɛ Babilon. (Ezra 1:2, 3, 5) A je ma nɛ a le lejɛ ɔ si fɔfɔɛ ɔ saminya a kɛ ho he ko nɛ a kpɛti nihi fuu li ɔ ya. Ke Yehowa sɔlemi we ɔ mami ɔ he hia we mɛ ɔ, jinɛ a be blɔ nɛ e kɛmi maa pee si tomi 1,000 kɛ e nɔ nyagba slɔɔtohi ɔ poe kɛ ya Yerusalem.\n3, 4. Mɛni nyagbahi nɛ Yuda bi nɛ a kpale kɛ ho Yerusalem ya a kɛ kpe?\n3 Kɛ a blɔ hiami ɔ ngɛ ha kɛɛ? Benɛ Yuda bi ɔmɛ ngɛ blɔ gagaaga nɛ ɔ poe ɔ, atsinyɛ jemi ko be he kaa a kɛ be fuu susu we ehe nɛ a ma ya hi mi ɔ he. A nu bɔ nɛ be ko nɛ be ɔ, Yerusalem ma a ngɛ fɛu ha a he. Nikɔtɔmahi nɛ a ngɛ a kpɛti ɔ na bɔ nɛ be ko nɛ be ɔ, sɔlemi we ɔ hɛ mi ngɛ nyami ha a. (Ezra 3:12) Kaa o kɛ mɛ nɛ hia blɔ ɔ, benɛ nyɛ ya hia si ngɛ Yerusalem pɛ nɛ o na ma a nɛ fɔɔ si ɔ, kɛ o ko pee o ní ha kɛɛ? Anɛ tsuhi nɛ a hule, kɛ ngahi nɛ puɛ ngɛ mi ɔ ko hao mo lo? Anɛ o maa ngɔ Babilon gbogbo nɛ ti ɔmɛ kɛ to Yerusalem gbogbo ɔmɛ nɛ hule nɛ blɔ nguahi ba je mi akɛnɛ agbo ngua amɛ kɛ hwɔɔmi mɔ ɔmɛ puɛ ɔ he je ɔ he lo? Se kɛ̃ ɔ, ni ɔmɛ to a tsui si. A na kaa Yehowa piɛɛ a he ngɛ blɔ gagaa nɛ a hia kɛ ho a ma a mi ya a mi. Benɛ a ya su lejɛ ɔ, kekleekle nɔ́ nɛ a pee ji kaa a ya ma bɔ sami la tɛ ngɛ he nɛ blema sɔlemi we ɔ ngɛ ɔ, nɛ a bɔni afɔle sami ha Yehowa ngɛ lejɛ ɔ daa ligbi. (Ezra 3:1, 2) Akɛnɛ sisije ɔ, a ná kã wawɛɛ he je ɔ, e pee kaa nɔ́ nɛ nɔ́ ko be nyɛe maa wo a kɔni mi nyu.\n4 Ngɛ sɔlemi we ɔ nɛ Israel bi ɔmɛ maa ma a se ɔ, e biɔ nɛ a to a ma amɛ a sisi ekohu. E sa nɛ a dla wehi, a pee ngmɔhi, nɛ a hla niye ní kɛ ha a wekuhi. (Ezra 2:70) E ngɛ kaa nɔ́ nɛ ní tsumi nɛ fɔɔ si ngɛ a nɔ ɔ he wa. Kɛkɛ nɛ tlukaa a, he nyɛli ba te si kɛ wo mɛ konɛ a kpa ní tsumi ɔ. E ngɛ mi kaa sisije ɔ, a pee kã mohu lɛɛ, se si temi kɛ womi nɛ ya nɔ maa pee jeha 15 ɔ ha nɛ a kɔni mi jɔ̃. (Ezra 4:1-4) Ngɛ jeha 522 loko a ma fɔ Kristo ɔ mi ɔ, a kɛ nyagba kpa ko hu kpe. Persia matsɛ ɔ fã kaa a kpa tsuhi nɛ a ngɛ mae ngɛ Yerusalem ɔ. Enɛ ɔ ha nɛ e pee kaa nɔ́ nɛ a be nyɛe maa to ma a sisi ekohu.​—Ezra 4:21-24.\n5. Mɛni Yehowa pee benɛ e we bi ɔmɛ a kɔni mi jɔ̃ ɔ?\n5 Yehowa le nɔ́ nɛ maa ye bua e we bi. Mawu je nyagbe nina ko kɛ tsɔɔ Zakaria konɛ a ná nɔ mi mami kaa e suɔ mɛ, nɛ e bua jɔ nɔ́ fɛɛ nɔ́ nɛ a pee kɛ ba si jamɛ a be ɔ mi ɔ he, nɛ e kɛ wo mɛ si kaa ke a kpale kɛ ya tsu e ní tsumi ɔ, e maa po a he piɛ. Yehowa wo mɛ si ngɛ sɔlemi we ɔ mami he. E de ke: ‘Ke nyɛ maa bu Yehowa, nyɛ Mawu ɔ tue anɔkuale mi ɔ, lɛɛ ní nɛ ɔmɛ tsuo maa ba mi.’​—Zak. 6:15.\nBƆFOHI A TABO KO\n6. (a) Kɛ Zakaria nina kpaanyɔne ɔ je sisi ha kɛɛ? (Moo hyɛ foni nɛ ngɛ ní kasemi ɔ sisije ɔ.) (b) Mɛni he je nɛ e slo okpɔngɔ ɔmɛ eko fɛɛ eko kɛ e kɔla a?\n6 Eko ɔ, Zakaria nyagbe nina nɛ ji kpaanyɔne ɔ ji nɔ́ nɛ woɔ nɔ hemi kɛ yemi mi he wami pe kulaa. (Kane Zakaria 6:1-3.) Moo po he foni nɛ o hyɛ: Ta zugba lɛ eywiɛ komɛ nɛ a dla kɛ ha ta ‘je kpo ngɛ yo enyɔ komɛ nɛ a ji akɔblee sɔuu ɔ’ a kpɛ kɛ ma. E slo okpɔngɔhi nɛ a ngɛ ta zugba lɛ ɔmɛ gblae ɔ eko fɛɛ eko kɛ e kɔla. Enɛ ɔ maa ye bua konɛ a le slɔɔto nɛ ngɛ a nɔ hili ɔmɛ a kpɛti. Zakaria bi ke: “Mɛni ta zugba lɛ nɛ ɔmɛ tsɔɔ?” (Zak. 6:4) E sa nɛ wɔ hu waa le nɔ́ nɛ nina nɛ ɔ tsɔɔ ejakaa e kɔɔ wa he.\nLoloolo ɔ, Yehowa kɛ e bɔfo ɔmɛ tsuɔ ní kɛ poɔ e we bi a he piɛ, nɛ a woɔ mɛ he wami\n7, 8. (a) Mɛni yoku enyɔ ɔmɛ daa si kɛ ha? (b) Mɛni he je nɛ a kɛ akɔblee pee yoku nɛ ɔmɛ ɔ?\n7 Ngɛ Baiblo ɔ mi ɔ, yokuhi ma nyɛ maa da si kɛ ha matsɛ yemihi aloo nɔ yemihi. Yokuhi nɛ Zakaria na a ngɛ kaa yoku enyɔ nɛ ngɛ Daniel gbami ɔ mi ɔ. Kake daa si kɛ ha Yehowa je ɔ tsuo nɔ yemi nɛ ngɛ kɛ yaa neneene ɔ. Nɛ kake hu daa si kɛ ha Mesia Matsɛ Yemi ɔ nɛ Yesu ji e nya matsɛ ɔ. (Dan. 2:35, 45) Kɛ je be nɛ a wo Yesu matsɛ ngɛ jeha 1914 nyagbe ɔ, yoku enyɔ nɛ ɔmɛ tsuo ngɛ, nɛ a ngɛ ní tsumi pɔtɛɛ komɛ tsue konɛ Mawu yi mi tomi kɛ ha zugba a nɛ ba mi.\n8 Mɛni he je nɛ a kɛ akɔblee pee yoku nɛ ɔmɛ ɔ? Akɔblee ngɛ kaa sika tsu, nɛ e he jua wa wawɛɛ. Yehowa ha nɛ a ngɔ dade nɛ e kpɛɔ nɛ ɔ kɛ ma bo tsu ɔ, nɛ pee se ɔ, e ha nɛ a kɛ ma Yerusalem sɔlemi we ɔ hulɔ. (2 Mose 27:1-3; 1 Ma. 7:13-16) Ke jã a, lɛɛ akɔblee nɛ a kɛ pee yoku ɔmɛ ɔ maa nɔ mi kaa Yehowa je mluku nɔ yemi ɔ kɛ Mesia Matsɛ Yemi ɔ nɛ ma ha nɛ adesahi nɛ a ná he piɛ pomi kɛ jɔɔmihi fuu ɔ se be.\n9. Mɛnɔmɛ ji ta zugba lɛ ɔmɛ a nɔ hili ɔmɛ, nɛ mɛni ji a ní tsumi?\n9 Jehanɛ ɔ, ha nɛ wa susu ta zugba lɛ ɔmɛ a he nɛ waa hyɛ. Mɛni ta zugba lɛ ɔmɛ kɛ a nɔ hili ɔmɛ daa si kɛ ha? Ta zugba lɛ ɔmɛ a nɔ hili ɔmɛ ji bɔfohi, nɛ eko ɔ, a ji bɔfohi a kuu slɔɔtohi. (Kane Zakaria 6:5-8.) A je “je ɔ tsuo Nyɔmtsɛ ɔ hɛ mi” kɛ yaa nɛ a ya tsu ní tsumi pɔtɛɛ ko nɛ a kɛ wo a dɛ ɔ he ní. Mɛni ní tsumi a kɛ wo a dɛ? A tsɔ ta zugba lɛhi kɛ a nɔ hili ɔmɛ zugba kpɔ pɔtɛɛ komɛ a nɔ. A tsɔ mɛ konɛ a ya po Yehowa we bi nɛ a ngɛ lejɛ ɔ a he piɛ kɛ je ma nɛ ngɛ “omleyi je” nɛ ji Babilon ɔ he. Yehowa be hae nɛ Babilon nɛ ngɔ e we bi nyɔguɛ ekohu. Hyɛ bɔ nɛ enɛ ɔ maa wo nihi nɛ a ngɛ sɔlemi we ɔ mae ngɛ Zakaria be ɔ mi ɔ he wami ha! A le kaa a he nyɛli ɔmɛ be nyɛe nɛ a tsi ní tsumi ɔ nya.\n10. Mɛni nɔ mi mami nɛ Zakaria gbami nɛ kɔɔ ta zugba lɛhi kɛ a nɔ hili ɔmɛ a he ɔ haa nɛ Mawu we bi nɛ a ngɛ mwɔnɛ ɔ náa?\n10 Mwɔnɛ ɔ hu ɔ, Yehowa tabohiatsɛ ɔ guɔ e bɔfohi a nɔ kɛ poɔ e we bi a he piɛ kaa bɔ nɛ e pee ngɛ Zakaria be ɔ mi ɔ. (Mal. 3:6; Heb. 1:7, 14) Kɛ je be nɛ mumi mi Israel ɔ ye e he ngɛ Babilon Ngua a he ngɛ jeha 1919 ɔ mi ɔ, e ngɛ mi kaa a kɛ si temi kɛ womihi ngɛ kpee mohu lɛɛ, se nɔ́ ko nyɛ we nɛ e tsi a nɔ yami nya. (Kpoj. 18:4) Akɛnɛ bɔfohi poɔ wa he piɛ he je ɔ, e sɛ nɛ waa ye gbeye kaa Yehowa asafo ɔ ma ya je lakpa jami sisi ekohu. (La 34:7) Mohu ɔ, wa ma nyɛ ma ná nɔ mi mami kaa Mawu we bi ngɛ je kɛ wɛ ɔ maa ya nɔ maa wa ngɛ mumi mi. Ke wa ngɛ Zakaria nina a he susue ɔ, wa náa nɔ mi mami kaa yoku enyɔ ɔmɛ ngɛ wa he bue.\n11. Mɛni he je nɛ e sɛ nɛ tuami nɛ a ma ba tua Mawu we bi ɔ nɛ wo wa he gbeye ɔ?\n11 E be kɛe nɛ nɔ yemihi nɛ ngɛ Satan je ɔ mi ɔ maa pee kake kɛ te si kɛ wo Mawu we bi, nɛ a maa bɔ mɔde kaa a ma kpata a hɛ mi. (Eze. 38:2, 10-12; Dan. 11:40, 44, 45; Kpoj. 19:19) Ezekiel gbami ɔ tsɔɔ kaa tabo nɛ ɔmɛ ha zugba a nɔ kaa bɔku, a hii si ngɛ okpɔngɔhi a nɔ, nɛ a kɛ abofu ma wɔ tuami. (Eze. 38:15, 16) * Anɛ e sa nɛ waa ye gbeye lo? Ohoo! Wa ngɛ bɔfohi a tabo ngɛ wa se. Ke haomi ngua a ba a, Yehowa bɔfohi a tabo ɔ maa pee kake kɛ po Mawu we bi a he piɛ, nɛ a ma kpata nihi nɛ a teɔ si kɛ woɔ Yehowa nɔ yemi ɔ a hɛ mi. (2 Tɛs. 1:7, 8) Hyɛ bɔ nɛ jamɛ a ligbi ɔ maa pee bua jɔmi ha! Se mɛnɔ nɛ e maa nyɛɛ Yehowa hiɔwe tabo ɔ hɛ mi?\nYEHOWA BU E MATSƐ KƐ E WE OSƆFO Ɔ MATSƐ PƐƐ\n12, 13. (a) Mɛni a de Zakaria kaa e pee jehanɛ ɔ? (b) Moo tsɔɔ nɔ́ he je nɛ nyumu nɛ e biɛ ji Tsɛ̃ ɔ daa si kɛ ha Yesu Kristo ɔ.\n12 A je nina kpaanyɔ nɛ ɔmɛ tsuo kɛ tsɔɔ Zakaria pɛ. Se amlɔ nɛ ɔ, e pee ní komɛ nɛ nihi nɛ a ngɛ Mawu sɔlemi we ɔ mae ɔ maa na konɛ e wo mɛ he wami. (Kane Zakaria 6:9-12.) A de Zakaria ke e ngɔ sika hiɔ kɛ sika tsu ngɛ Heldai, Tobiya, kɛ Yedaya nɛ a nuu mɛ kɛ ho ma se ya ngɛ Babilonia nɛ a kpale kɛ ba a a dɛ, konɛ e kɛ pee “matsɛ pɛɛ.” (Zak. 6:11) Anɛ a de Zakaria kaa e ngɔ matsɛ pɛɛ ɔ kɛ bu Amlaalo Zerubabel nɛ e je Yuda wɛtso ɔ mi nɛ e ji David nina a lo? Ohoo. Eko ɔ, benɛ nihi na kaa e kɛ matsɛ pɛɛ ɔ bu Osɔfo Nɔkɔtɔma Yoshua a, e pee mɛ nyakpɛ wawɛɛ.\n13 Anɛ matsɛ pɛɛ nɛ a kɛ bu Osɔfo Nɔkɔtɔma Yoshua a tsɔɔ kaa a wo lɛ matsɛ lo? Dɛbi. Pi David nina ji Yoshua, enɛ ɔ he ɔ, e be he blɔ kaa e yeɔ matsɛ. Matsɛ pɛɛ nɛ a kɛ bu lɛ ɔ ji gbami ko nɛ tsɔɔ kaa nɔ ko ma ba ye matsɛ kɛ osɔfo kɛ ya neneene. A tsɛɛ osɔfo nɔkɔtɔma nɛ a wo lɛ matsɛ nɛ ɔ ke Tsɛ̃. Ngmami ɔ ha nɛ e pee heii kaa Tsɛ̃ nɛ ɔ ji Yesu Kristo.​—Yes. 11:1; Mat. 2:23, sisi ningma.\n14. Akɛnɛ Yesu ji Matsɛ kɛ Osɔfo Nɔkɔtɔma he je ɔ, mɛni ní tsumi nɛ a kɛ wo e dɛ?\n14 Akɛnɛ Yesu ji Matsɛ kɛ Osɔfo Nɔkɔtɔma he je ɔ, lɛ ji Yehowa hiɔwe tabo ɔ hɛ mi nyɛɛlɔ. Enɛ ɔ he ɔ, e bɔɔ mɔde kaa e maa po Mawu we bi a he piɛ ngɛ je nɛ yi wu tso ní peepee hyi lɛ tɔ nɛ ɔ mi. (Yer. 23:5, 6) E be kɛe nɛ Kristo maa nyɛɛ e tabo ɔ hɛ mi kɛ kpata je ma amɛ a hɛ mi konɛ e kɛ fĩ Mawu nɔ yemi ɔ se, nɛ e kɛ po Yehowa we bi a he piɛ. (Kpoj. 17:12-14; 19:11, 14, 15) Se loko Tsɛ̃ aloo Yesu ma ba kojo ɔ, e ngɛ ní tsumi ngua ko nɛ e ma tsu.\nE MAA MA SƆLEMI WE Ɔ\n15, 16. (a) Mwɔnɛ ɔ, mɛni blɔ nɔ nɛ a gu kɛ to anɔkuale jami sisi ekohu, nɛ a tsu a he, nɛ mɛnɔ lɛ pee jã? (b) Ngɛ Kristo Jeha Akpe Nɔ Yemi ɔ nyagbe ɔ, mɛni maa ba?\n15 Ngɛ Matsɛ kɛ Osɔfo Nɔkɔtɔma nɛ a wo Yesu se ɔ, a ha lɛ ní tsumi kpa ko kaa ‘e ma Yehowa we ɔ.’ (Kane Zakaria 6:13.) Ngɛ jeha 1919 ɔ mi ɔ, Yesu kpɔ̃ Mawu we bi nɛ a yeɔ anɔkuale ɔ kɛ je Babilon Ngua a dɛ mi, nɛ e ha a to Kristofohi asafo ɔ sisi ekohu. Enɛ ɔ piɛɛ ní tsumi nɛ a kɛ wo e dɛ kaa e ma Yehowa we ɔ he. Jehanɛ hu ɔ, e hla “tsɔlɔ anɔkualetsɛ kɛ ní lelɔ” ɔ konɛ e nyɛɛ Mawu we bi nɛ a ngɛ mumi mi sɔlemi we ngua a kpo ɔ nɔ ngɛ zugba a nɔ ɔ a hɛ mi, nɛ́ e tsɔɔ mɛ blɔ. (Mat. 24:45) Jehanɛ hu ɔ, Yesu kɛ hɛdɔ ngɛ Mawu we bi a he tsue, nɛ e ngɛ mɛ ye buae konɛ a jami ɔ he nɛ tsɔ.​—Mal. 3:1-3.\n16 Ngɛ Jeha Akpe Nɔ Yemi ɔ mi ɔ, Yesu kɛ nimli 144,000 nɛ e kɛ mɛ maa ye matsɛ kɛ osɔfo ɔ ma ha nɛ adesahi nɛ a yeɔ anɔkuale ɔ maa ye mluku. Ke a gbe ní tsumi nɛ ɔ nya a, Mawu sɔmɔli anɔkualetsɛmɛ pɛ nɛ a maa hi zugba a nɔ. Nyagbenyagbe ɔ, anɔkuale jami he ma tsɔ kɛ pi si!\nMOO YE BUA KƐ MA WE Ɔ\n17. Mɛni nɔ mi mami nɛ Yehowa ha nɛ Yuda bi ɔmɛ ná, nɛ kɛ e sɛ gbi ɔ ye bua mɛ ha kɛɛ?\n17 Kɛ Yuda bi nɛ a hi si ngɛ Zakaria be ɔ mi ɔ ná e sɛ gbi ɔ he se ha kɛɛ? Yehowa ha nɛ a ná nɔ mi mami kaa e maa ye bua mɛ, nɛ e maa po a he piɛ konɛ a gbe ní tsumi ɔ nya. Akɛnɛ e ha nɛ a ná nɔ mi mami kaa a ma nyɛ maa ma sɔlemi we ɔ he je ɔ, enɛ ɔ wo mɛ he wami. Se kɛ nihi bɔɔ nɛ ɔ ma plɛ kɛ tsu ní tsumi agbo nɛ ɔ ha kɛɛ? Zakaria munyu nɛ nyɛɛ se ɔ ha nɛ gbeye nɛ a ngɛ yee, kɛ a yi mi nɛ ngɛ mɛ enyɔɔnyɔ pee ɔ tsuo se po. Anɔkualetsɛmɛ kaa Heldai, Tobiya, kɛ Yedaya ye kɛ bua mɛ, se ngɛ a yemi kɛ buami ɔ se ɔ, Mawu tsɔɔ kaa nihi fuu ma ‘ba piɛɛ a he kɛ ma Yehowa we ɔ.’ (Kane Zakaria 6:15.) E ngɛ mi kaa a tsi a ní tsumi ɔ nya mohu lɛɛ, se akɛnɛ a ná nɔ mi mami kaa Yehowa ngɛ a se he je ɔ, a kɛ oya yemi bɔni tsu ɔ mami ekohu. E kɛ we kulaa nɛ Yehowa je blɔ tsimi nɔ́ nɛ ngɛ kaa yoku nɛ ji a nya nɛ a tsi kaa a ko ma tsu ɔ kɛ je a blɔ mi, nɛ a gbe sɔlemi we ɔ mami nya ngɛ jeha 515 loko a fɔ Kristo ɔ mi. (Ezra 6:22; Zak. 4:6, 7) Se Yehowa munyu ɔ tsɔɔ ní nguanguahi nɛ maa ya nɔ ngɛ wa be nɛ ɔ mi hulɔ.\nYehowa hɛ be suɔmi nɛ wa jeɔ kpo kɛ tsɔɔ lɛ ɔ nɔ jee gblegbleegble! (Hyɛ kuku 18, 19)\n18. Ngɛ mɛni blɔ nɔ nɛ Zakaria 6:15 ɔ ngɛ mi bae ngɛ wa mwɔnɛ ɔ be ɔ mi?\n18 Mwɔnɛ ɔ, nimli ayɔhi abɔ ba ngɛ Yehowa sɔmɔe, nɛ a jeɔ a tsui mi nɛ a ngɔɔ a “níhi nɛ a he jua wa” kaa a be, a he wami, kɛ a he lo nya níhi kɛ fĩɔ Yehowa mumi mi sɔlemi we ngua a se. (Abɛ 3:9) Kɛ wa ma plɛ kɛ ná nɔ mi mami kaa Yehowa bua jɔɔ yemi kɛ buami nɛ wa jeɔ wa tsui mi kɛ haa a he ha kɛɛ? Mo kai kaa Heldai, Tobiya, kɛ Yedaya tsuo ngɔ he lo nya níhi kɛ ba nɛ Zakaria kɛ pee matsɛ pɛɛ ɔ. Enɛ ɔ he ɔ, matsɛ pɛɛ ɔ ma “kai” mɛ yemi kɛ buami nɛ nimli nɛ ɔmɛ kɛ ba fĩ anɔkuale jami se ɔ. (Zak. 6:14) Jã kɛ̃ nɛ Yehowa hɛ be ní nɛ wa tsuɔ, kɛ suɔmi nɛ wa jeɔ kpo kɛ tsɔɔ lɛ ɔ nɔ jee gblegbleegble. (Heb. 6:10) Yehowa ma kai daa.\n19. Kɛ e sa kaa Zakaria nina a nɛ wo mo he wami ha kɛɛ mwɔnɛ ɔ?\n19 Níhi tsuo nɛ Yehowa asafo ɔ ngɛ tsue mwɔnɛ ɔ ji odase nɛ tsɔɔ kaa Yehowa ngɛ e we bi jɔɔe, nɛ Kristo hu ngɛ wa hɛ mi nyɛɛe. Wa ngɛ asafo ko nɛ a to sisi saminya, nɛ e ngɛ he piɛ pomi, nɛ e maa hi si kɛ ya neneene ɔ mi. Yehowa yi mi tomi kɛ ha anɔkuale jami ɔ “maa ba mi.” O bua nɛ jɔ kaa o piɛɛ Yehowa asafo ɔ he, nɛ́ ‘o bu Yehowa o Mawu ɔ tue ngɛ anɔkuale mi.’ Kɛkɛ ɔ, wa Matsɛ kɛ Osɔfo Nɔkɔtɔma a kɛ hiɔwe ta zugba lɛ ɔmɛ a nɔ hili ɔmɛ maa po o he piɛ. Moo pee nɔ́ fɛɛ nɔ́ nɛ o ma nyɛ kɛ fĩ anɔkuale jami se. Ke o pee jã a, o ma nyɛ ma ná nɔ mi mami kaa Yehowa tabohiatsɛ ɔ maa bu o he, nɛ e maa po o he piɛ ngɛ nyagbe ligbi nɛ ɔmɛ a mi, nɛ e maa po o he piɛ kɛ ya neneene!\n^ kk. 11 Ke o ngɛ hlae nɛ o le níhi fuu ɔ, moo hyɛ “Sane Bimihi Nɛ Je Ní Kaneli A Ngɔ” nɛ je kpo ngɛ May 15, 2015, Hwɔɔmi Mɔ ɔ bf. 27-28 ɔ.\nHWƆƆMI MƆ—NƆ́ NƐ A MAA KASE October 2017